Diari Oficial de la Generalitat Valenciana


Sumari del DOGV 4042, del 13-07-2001 (2001/6931)

ORDRE de 9 de juliol de 2001, de la Conselleria d'Economia, Hisenda i Ocupació, per la qual s'autoritza la fusió per absorció de la Caja de Ahorros y Préstamos de Carlet en la Caixa d'Estalvis de València, Castelló i Alacant, Bancaixa
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4042

Data del DOGV
:   13-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6931


Data del document
:   09-07-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * caixa d'estalvis
    * fusió d'empreses

ORDRE de 9 de juliol de 2001, de la Conselleria d'Economia, Hisenda i Ocupació, per la qual s'autoritza la fusió per absorció de la Caja de Ahorros y Préstamos de Carlet en la Caixa d'Estalvis de València, Castelló i Alacant, Bancaixa [2001/6931]
  
Vists els escrits de data 14 de març de 2001, presentats per la Caixa d'Estalvis de València, Castelló i Alacant, Bancaixa, i la Caja de Ahorros y Préstamos de Carlet, pels quals sol·liciten la preceptiva autorització administrativa per a la fusió per absorció d'aquesta última per la primera, i tenint en compte els següents:
  
Antecedents de fet
  
1r. Les Assemblees Generals de la Caixa d'Estalvis de València, Castelló i Alacant, Bancaixa i la Caja de Ahorros y Préstamos de Carlet, realitzades els dies 31 de maig i 6 d'abril de 2001, respectivament, aprovaren la fusió d'aquestes entitats.
  
2n. El passat 4 de maig el Banc d'Espanya va informar favorablement respecte a la present operació de fusió. D'altra banda, en el dia de hui, l'Institut Valencià de Finances fa informat favorablement sobre aquesta operació.
  
3r. Durant el termini legalment establit, ningú ha exercit el dret d'oposició a la fusió, segons consta expressament en els certificats emesos per ambdues entitats.
  
Fonaments de dret
  
1r. De les certificacions presentades per les entitats, es dedueix que aquestes Assemblees Generals es constituïren amb l'assistència de la majoria dels seus membres, i que van votar a favor dels acords mencionats més dels dos terços dels assistents a les Assemblees corresponent, com exigeix l'article 29, apartat 3, del text refós de la Llei sobre Caixes d'Estalvis, aprovat per Decret Legislatiu 1/1997, de 23 de juliol, del Govern Valencià.
  
2n. L'operació de fusió per absorció esmentada suposa l'adquisició del patrimoni de la Caja de Ahorros y Préstamos de Carlet per la Caixa d'Estalvis de València, Castelló i Alacant, Bancaixa, i que aquella procedeix a la seua dissolució sense liquidació.
  
3r. S'han atés les condicions imposades per l'article 13, apartat 2, del text refós de la Llei sobre Caixes d'Estalvis esmentat, en no trobar-se en procés de liquidació les entitats que es fusionen, i quedar fora de perill els drets i les garanties dels afectats per la fusió, segons es dedueix de les certificacions presentades per les entitats.
  
4t. D'acord amb el que disposa l'article 13, apartat 4, del text refós de la Llei sobre Caixes d'Estalvis esmentat, en el cas de fusió per absorció queden dissolts els òrgans de govern de la caixa absorbida, mentre que l'administració, la gestió, la representació i el control de l'entitat resultat correspon als òrgans de caixa absorbent.
  
5é. L'operació de fusió proposada implica la cancel·lació de la inscripció de la Caja de Ahorros y Préstamos de Carlet en el Registre de Caixes d'Estalvis de la Comunitat Valenciana, una vegada complits totes les condicions i requisits legals establits per a aquest tipus d'operacions.
  
Vist tot això, la normativa específica esmentada i l'altra legislació general i pertinent, així com la documentació presentada per les entitats, que s'adjunta com annex a la seua sol·licitud, considerant els informes favorables del Banc d'Espanya i de l'Institut Valencià de Finances, i en virtut de la facultat conferida per l'apartat 1 de l'article 13 del text refós sobre Caixes d'Estalvis, aprovat pel Decret Legislatiu 1/1997, de 23 de juliol, del Govern Valencià,
  
ORDENE
  
Primer
  
Autoritzar la fusió per absorció de la Caja de Ahorros y Préstamos de Carlet en la Caixa d'Estalvis de València, Castelló i Alacant, Bancaixa.
  
Segon
  
Comunicar a l'Institut Valencià de Finances la present resolució a l'efecte de la cancel·lació de la inscripció de la Caja de Ahorros y Préstamos de Carlet en el Registre de Caixes d'Estalvis de la Comunitat Valenciana, una vegada inscrita en el Registre mencionat l'escriptura de fusió corresponent.
  
Contra aquest acte, que posa fi a la via administrativa, es pot interposar recurs contenciós administratiu davant la Sala d'aquesta jurisdicció del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació en el Diari Oficial de la Generalitat Valenciana.
  
València, 9 de juliol de 2001
  
VICENTE RAMBLA MOMPLET